[{"text_idx": "#000000", "text": "C\u0302i-jare la tradicia muzika festivalo FESTO revenis al la sudo de Francio (Okcitanio) en Pont de Barret. La kadro estis belega, en arbara farmobieno transformita je skoltejo. La scenejo estis subc\u0302iela kun la suno kaj steloj kiel plafono, centre de natura amfiteatro, kio ebligis havi bonajn sonon kaj vidon. FESTO estis aparta, c\u0302ar restis neniu el la malnova organiza teamo, kaj la organizado s\u0302uldig\u0302as al la persista laboro de du au\u0306 tri personoj. Ankau\u0306 la arta programo estis aparta, pro veno de kelkaj artistoj kiuj malofte prezentas sin en Esperantio.\nLa 17an de au\u0306gusto, dimanc\u0302e, post bonvenigo de la c\u0302efa kunordigantino Celine Bernard, la programo malfermig\u0302is per mallonga koncerto de J\u0302eLe. Sekve surscenejig\u0302is la repisto Platano kun Melono, kiu DJ\u0302-umis kaj por unu repaj\u0302o pianludis. La vespero finig\u0302is kun Zhou-Mack Mafuila, kiu unue koncertis lau\u0306 la muziko de sia disko Originoj kaj poste prenis gitaron kaj sin akompanis por siaj kantoj en la lingala, franca kaj Esperanto.\nLunde koncertis Patric per okcitana repertuaro el sia Esperanta albumo Okcitanio, akompanis lin lia gitaristo Steve. Poste la loka bando Faranume fajrigis la scenejon kaj la publikon per festeca ciganeca, balkaneca kaj mediteranea muziko en la lingvoj cigana, itala, hispana kaj aliaj. La publiko kaj la bandanoj tiom entuziasmig\u0302is, ke pro la pluvego la koncerto dau\u0306ris en la dancejo freneze g\u0302is la 2a nokte.\nMarde pro sankialoj la trupon Flankenpas\u0302o anstatau\u0306is Inicialoj dc kun nekutime trankvila kaj akustika pop-stilo. Tiu prezento dolc\u0302igis la etoson kaj preparis g\u0302in por la koncerto de Jim Petit. Li premiere aperis en Esperanta arang\u0302o en Francio kaj proponis saporan kaj s\u0302veban substelan koncerton, miksante nekutimajn sonojn el sledgitaroj, flugante inter mondmuzika kaj progresiva stiloj. Unuafoje li publike ludis sian simfonion, kiu aperos en lia baldau\u0306a albumo Karma. Petit estas unu el la specialaj artistoj, kiaj Re\u0302verie kaj S\u0302ang\u0302o, lau\u0306 la profesia nivelo kun tre ellaborita muziko, kiu instigas la intelekton, la sentojn kaj la emociojn."}, {"text_idx": "#000001", "text": "Notindas, ke FESTO gastigis Grundtvig-trejnseminariom. Dum la tuta mardo Kristin Tytgat trejnis pri la temo \u201cInterkultura komunikado\u201d. Merkrede matene Flore\u0301al Martorell trejnis pri \u201cSpektaklo-organizado\u201d, kaj posttagmeze okazis trejnado pri \u201cSontekniko\u201d sub la gvido de Melono (Me\u0301laine Desnos), kun praktika parto en la reg\u0302isorejo kaj sur la scenejo. C\u0302e la fino de la trejnado ekpluvis, kaj la praktika trejnado transformig\u0302is je translokado de la sonsistemo kaj lumoj en la dancejon por preparig\u0302o al la sonprovoj por la vesperaj koncertoj. Tio ankau\u0306 estis bona praktika ekzercado, c\u0302ar porti kestojn kaj kablojn estas grava parto de la laboro en la teknika organizado de spektakloj."}, {"text_idx": "#000002", "text": "La pluvo iom h\u0302aosigis la sonprovojn, sed finfine la teknikistoj kaj muzikistoj elturnig\u0302is, kaj g\u0302ustatempe komencig\u0302is koncerto de Morice Benin, kiu maloftege kantas en Esperantujo. Benin prezentis repertuaron de siaj kantoj en Esperanto kaj en la franca en tre intima kaj emociplena etoso. Postkoncerte esperantistoj sieg\u0302is lin por akiri liajn diskojn, kiujn Benin au\u0306tografe dedic\u0302is en la apuda diskoservo de Vinilkosmo, dum preparig\u0302is la scenejo por Lou Davi en Dub. Tute alistile li kantis lau\u0306 ritmoj de regedobo kaj hiphopo en la okcitana kaj la franca, sed tre amuze ankau\u0306 en Esperanto kun helpo de la Esperanta publiko, kvazau\u0306 establig\u0302us dialoga inters\u0302ang\u0302o inter la artisto kaj la publiko."}, {"text_idx": "#000004", "text": "La j\u0302au\u0306dan koncertvesperon komencis plena prezento de J\u0302eLe, kiu konsistas el J\u0302enja (gitaro, ukulelo, violono, metalofono, voc\u0302o) kaj Lena (piano, gitaro, voc\u0302o), kaj la gastmuzikisto Kric\u0302jo (perkutiloj, voc\u0302o). Ili ludis siajn proprajn kanzonojn kaj tradukitajn popolkantojn."}, {"text_idx": "#000005", "text": "Sekve oni transiris al tute alia mondo kun la pola bando Krio de Morto, kiu per blua lumo-fumo malheligis la scenejon kaj metaligis la etoson per vigla kaj potenca sono. En la blumallumo videblig\u0302is la korpoj kaj vizag\u0302oj farbitaj per fluoreskaj koloroj de la bandanoj skuig\u0302antaj lau\u0306 la gitaraj, basaj kaj drummas\u0302inaj pezegaj ritmobatoj kvazau\u0306 frapegoj. Post la unua metal-hardkora parto Krio de Morto planis dau\u0306rigi en sia nova elektronik-kluba industrimetala stilo, sed pro teknikaj problemoj tio ne eblis, kaj la bando post la unua kanzono, dum la c\u0302eestantaro ne rimarkis la problemon, ludis kaj reludis siajn kantojn el la albumo Martoria; kelkaj el ili aperos en la Metala Kompilo preparata de Vinilkosmo."}, {"text_idx": "#000006", "text": "C\u0302i-jara FESTO estis kvazau\u0306 kas\u0302ludo kun la suno kaj la pluvo. Por vendredo, la lasta tago, oni prognozis pluvon, kaj c\u0302iuj rekunvenis en la dancejo por la internacia vespero: pianoj\u0302aza koncerto de Melono, familia koruso de Jorgos, muzika violonkvizo de Fransoazo Noirot kaj s\u0302ercprogramo de Kevin."}, {"text_idx": "#000007", "text": "En 2015 FESTO ne okazos, c\u0302ar JEFO kaj EUROKKA laboros en Lille por la 100a UK kaj ties junulara programo. Do la venonta FESTO estos en 2016."}, {"text_idx": "#000009", "text": "1 Response to La aparta Festo"}, {"text_idx": "#000013", "text": "Demonstraj versioj de \u201cLa Ondo\u201d"}]